09.04.2015
Мшаҧы 9, 2015 шықәса, Аҟәа. Аҧсны Аҳәынҭқарра Ахада Рауль Ҳаџьымба диҧылеит урыстәылатәи арежиссиор Алеқсандр Сокуров. Аиҧылара иара убас иалахәын Аҧсны Ахада Иусбарҭа Анапхгаҩы Асҭамыр Ҭаниа, Акультуреи аҭоурыхтә-культуратә ҭынха ахьчареи рзы аминистр Ельвира Арсалиа, иара убас Фазиль Искандер ирҿиамҭа «Ауаҩы игыларҭа» ахьӡала иеиҿкааз акультура жәларбжьаратәи афестиваль ахылаҧшыҩцәа Шьазина Агрбеи Алеқсеи Шервашиӡе-Чачбеи. .
Алеқсандр Сокуров Аҧсны Ахада изеиҭаиҳәеит Аҧсынтәыла иаҭаара иадҳәалаз игәаанагара атәы. «Сара уажәада Аҧсныҟа смааӡацызт аҟнытә, аиаша шәасҳәап, ақалақь саршанхеит, уи аҧшӡареи архитектуреи. Аҟәа, адунеизегьтәи аҭоурыхтә ҵакы змоу қалақьк аҳасабала, ИУНЕСКО ахәаҧшра иаҧсоуп. Сара Аҟәа аиҧш зеиҧшу ҧасатәи Асовет Еидгыла иахьаҵанакуа акәым, иара Европагьы исымбацт», - иҳәеит иара.
Рауль Хаџьымба арежиссиор ақалақь ас ахә ҳаракны иахьишьаз иҭабуп иаҳәо, иазгәеиҭеит атәыла ауааҧсыра аҳҭнықалақь ахаҿра аиқәырхаразы аҭакҧхықәра ду шрыду атәы. «Ақалақь аибашьрашьҭахьтәи ахәрақәа есааира аҕьара иаҿуп, иахьа ҳара уснагӡатәны иҳамоуп ажәытәӡатәи ақалақь – Аҧсны хаҿыс иамоу аиқәырхара», - иазгәеиҭеит Ахада. Сокуров иҳәеит ари азҵаара аӡбараҿы акырӡа шаҵанакуа аҳәынҭқарра ахадара рганахьала ауаажәларра имҩаҧырго ақалақьхьчаратә уснагӡатәқәа адгылара рыҭара.